கேள்வி: எசுபார்டியேட் பற்றி விளக்கவும்.
பதில்: எசுபார்டியேட் ( ''Spartiate'') என்பவர்கள் எசுபார்த்தாவின் முழுக் குடியுரிமை பெற்ற ஒரு உயர்குடி ஆண்மகனாவார். எசுபார்த்தாவின் முழுமையான குடிமக்களான எசுபார்டியேட்டுகள் வேலை செய்வதிலிருந்து சட்டத்தால் தடுக்கப்பட்டனர், மேலும் எசுபார்த்தன் சமூகத்தின் பிற சமூக வகுப்பு ஆதரிக்கப்படனர். சிறுவயதிலிருந்தே, எசுபார்டியேட்டு ஆண் பிள்ளைகள் போருக்காகப் பயிற்றுவிக்கப்பட்டனர். மேலும் அவர்கள் அச்சமற்ற போர்மறவர்களாக உருவாக்கும் நோக்கில் கடுமையான சவால்களைச் சந்தித்தனர். போரில், இவர்கள் கிரேக்கத்தில் சிறந்த வீரர்கள் என்ற நற்பெயரைக் கொண்டிருந்தனர். இதனால் எசுபார்த்தாவின் ஹாப்லைட் படைகள் வலிமையானதாக இருந்ததால் பாரம்பரிய காலத்தின் பெரும்பகுதி முழுவதும் கிரேக்கத்தில் ஆதிக்கம் செலுத்தும் அரசாக எசுபார்த்தா மாற முடிந்தது. எசுபார்த்தாவின் ஆதிக்கத்தின் உச்சக்கட்ட காலத்தில் 8000 எசுபார்டியேட்டுகளை மட்டுமே திரட்ட முடிந்தாலும், மற்ற நகர அரசுகள் எசுபார்த்தாவைத் தாக்கத் தயங்கின. அதன் வீரர்களின் புகழ் அப்படிப் பட்டதாக இருந்தது.
கேள்வி: எசுபார்டியேட் - எசுபார்டியேட்டுகளின் சரிவு பற்றி விளக்கவும்.
பதில்: கிமு 5 ஆம் நூற்றாண்டின் பிற்பகுதியிலும் 4 ஆம் நூற்றாண்டின் முற்பகுதியிலும், எசுபார்ட்டியேட் வகுப்பினர் பல காரணங்களினா எசுபார்த்தன் இராணுவ வலிமையுடன் சேர்த்து படிப்படியாக எண்ணிக்கையில் சுருங்கினர். முதலாவதாக, 5 ஆம் நூற்றாண்டின் நடுப்பகுதியில் இருந்து எசுபார்த்ததா அடிக்கடி போர்களில் ஈடுபட்டதால் எசுபார்ட்டியேட் வகுப்பு சிதையத் துவங்கியது. மேலும் எசுபார்டியேட்டுகள் முப்பது வயதுக்குமேல்தான் தாமதமாகத்தான் திருமணம் செய்து கொள்ள வேண்டி இருந்ததால், பிறப்பு விகிதம் குறைவாக இருந்தது. இதனால் இந்த வகுப்பில் இழப்புகளை ஈடுகட்டுவது கடினமாக இருந்தது. போரில் புறமுதுகிடுதல் மற்றும் தாங்கள் உறுப்பினராக உள்ள குமுகாய உணவகங்களுக்கு தங்கள் பங்கை செலுத்த இயலாமை போன்ற பல காரணங்களுக்காக எசுபார்டியேட் அந்தஸ்தில் இருந்து தரமிறக்கப்படுவதற்கான சாத்தியக்கூறுகளும் அந்த சிக்கலை மோசமாக்கின. ஒரு கட்டத்தில் எசுபார்த்தாவில் வணிக நடவடிக்கைகள் பெருகத் தொடங்கியதால், சில எசுபார்டியேட்டுகள் தங்கள் வருமானத்துக்கு ஆதாரமாக இருந்த நிலத்தை விற்றுவிட்டனர். மேலும் மீண்டும் எசுபார்ட்டியேட் அந்தஸ்துக்கு உயர்வதற்கான தெளிவான விதிகள் எதுவும் அரசியலமைப்பில் சேர்க்கப்படவில்லை என்பதால், எசுபார்ட்டியேட்களின் எண்ணிக்கை படிப்படியாகக் குறைந்தது. கிமு 4 ஆம் நூற்றாண்டின் நடுப்பகுதியில், எசுபார்ட்டியேட்டுகளின் எண்ணிக்கை வெகுவாகக் குறைந்து வந்தது. இருப்பினும் எசுபார்த்தா கிரேக்கத்தின் பெரும்பகுதியில் தொடர்ந்து ஆதிக்கம் செலுத்திவந்தது. இறுதியாக, கிமு 371 இல் லுக்ட்ராவில், தீப்ஸ், கிரேக்கம் படைகள் எசுபார்த்தன் படையை தீர்க்கமாக தோற்கடித்தது. இப்போரில் 700 பேர் கொண்ட படையில் இருந்த 400 எசுபார்டியேட்கள் கொல்லப்பட்டனர். இந்நிகழ்வு எசுபார்த்தன் படைபலத்தின் முதுகெலும்பை உடைந்தது. கிமு 370 இல், மெசேனியா பகுதி தீப்ஸ் இராணுவத்தால் எசுபார்த்தன் ஆதிக்கத்தில் இருந்து விடுவிக்கப்பட்டது, எலட்கள் விடுதலை அளித்தது போன்றவை எசுபார்த்தன் சமூக அமைப்பின் அடிப்படையை அழித்தது. அதன்பிறகு எசுபார்த்தன் அரசு அதன் முந்தைய சக்தியை பெற முடியாமல் போனது. மேலும் கிமு 3 ஆம் நூற்றாண்டின் பிற்பகுதியில் எசுபார்த்தன் இராணுவம் கிரேக்கத்தில் உள்ள மற்ற படைகளை விட குறிப்பாக எந்த விதத்திலும் உயர்ந்த நிலையை அடையவில்லை.